સામાન્ય રીતે ગૃહિણી ઘરની ઘટમાળમાંથી જ નવરી પડતી નથી. સ્વર્ણિમ ગુજરાત અને અસ્મિતા જેવાં વિષયોને બદલે સાંજે કયું શાક બનાવવું એ બાબત વધુ અગત્યતા ધરાવે છે. શહેરના એક મધ્યમવર્ગી વિસ્તારમાં રહેતાં ગૃહિણી કલ્પનાબેન શાહ પોતાની વાત કરતાં કહે છે કે' ભાઇ, છાપાંમા આવે એટલે ખબર છે તો ખરી કે સ્વર્ણિમ ગુજરાત જેવું કંઇ છે ખરું.' ગુજરાતની અસ્મિતા વિશે પૂછેલા પ્રશ્નનો તેઓ જવાબ આપી શકતાં નથી. હા પણ, ગુજરાતમા તેમને શું ગમે છે, તેવા પ્રશ્નનાં ઉત્તરમા વિના વિલંબ કહે છે કે 'આપણાં મંદિરો અદભૂત છે. આપણું જીવન બહુ સારું છે.' જૂનાં ગુજરાતી ફિલ્મી ગીતો અને લોકગીતો સાંભળવાનો તેમને શોખ છે. પણ લગ્ન અને અન્ય પ્રસંગે ભેગાં થઇ ગીતો ગાવાની પરંપરા વિસરાઇ રહી છે તેમ તે માને છે. અંગ્રજીના આક્રમણ વચ્ચે ક્યારેક પોતે ગુજરાતી હોવાનો સંકોચ પણ અનુભવે છે. આપણી મીઠી ભાષાની અવગણનાં થતી હોવાનું તેમને દુઃખ પણ છે. હા પણ. સાચાં ગુજરાતણ તરીકે પોતાનું ઘર પરિવાર સાચવી જાણવાની અને બાળકોનો સારો ઉછેર કરવાની ફરજ શ્રેષ્ઠ રીતે બજાવ્યાનો ગર્વ તેમની આંખોમાંથી ડોકાયા વગર રહેતો નથી.